Třeći raz bě Chróšćanski wjesnjanosta Marko Kliman (CDU) seniorow a seniorki na adwentničku přeprosył.
Chrósćicy (SN/MiR). Na wšě 65 žonow a mužow ze wsow Chróšćanskeje gmejny njehladaše kazanja a wjeseleše so na zabawne hodźiny wčera popołdnju w „Jednoće“. „Tele zetkanje je wulkotna wěc. Rozmołwjamy so ze znatymi wo zajimawostkach w gmejnje. Tajke zetkanja dźě w běhu lěta přehusto nimamy“, rjekny Chróšćan Jan Macka. Marja Domašcyna z Hórkow měnješe: „Zetkanje dyrbiš wužić, wšako maš tu składnosć z mnohimi bjesadować. Nimo toho tež wjesnjanosta rozprawja, što je so w gmejnje stało.“
Chór zakładneje šule a šulerjo 3. a 4. lětnika zawjeselichu přitomnych z nimale třištwórćhodźinskim programom. Přednjesechu lóštne spěwy, basnje, hudźachu na instrumentach a předstajichu skeč. Nawodnica chóra Marhata Korjeńkowa, wučerka Ludmila Donatowa a šulski nawoda Měrko Šmit běchu jim poboku. To hódnoćeše publikum z mócnym aplawsom, a Marko Kliman so kóždemu dźěsću z małym darikom podźakowa.
bos_Latn szl_Latn szl_Latn